text: উদ্বোধনের রেশ না কাটতেই রাজ্যের দীর্ঘতম সেতুতে যান চলাচলে নিষেধাজ্ঞা | Uttarbanga Sambad | Latest Bengali News | বাংলা সংবাদ, বাংলা খবর | Live Breaking News North Bengal | COVID-19 Latest Report From Northbengal West Bengal India
  Home উত্তরবঙ্গ উদ্বোধনের রেশ না কাটতেই রাজ্যের দীর্ঘতম সেতুতে যান চলাচলে নিষেধাজ্ঞা
  উদ্বোধনের রেশ না কাটতেই রাজ্যের দীর্ঘতম সেতুতে যান চলাচলে নিষেধাজ্ঞা
  হলদিবাড়ি: সেতুর উদ্বোধনের দিন সাতেক পার হতে না হতেই সাময়িকভাবে বন্ধ হচ্ছে সেতুর ওপর দিয়ে যান চলাচল। গত সোমবার ভার্চুয়াল মাধ্যমে মুখ্যমন্ত্রী মমতা বন্দ্যোপাধ্যায়ের হাত ধরে উদ্বোধন হয় তিস্তা নদীর ওপর রাজ্যের দীর্ঘতম জয়ী সেতু। শুরু হয় যান চলাচল। যদিও তাল কাটল পূর্ত দপ্তরের নয়া বিজ্ঞপ্তিতে। জানানো হয়েছে, চলতি মাসের ৭ তারিখ থেকে ১৭ তারিখ পর্যন্ত সেতুটির উপর দিয়ে যান চলাচল সম্পূর্ণ বন্ধ থাকবে।
  পূর্ত দপ্তরের তিস্তা ব্রিজ কনস্ট্রাকশন ডিভিশনের এক্সিকিউটিভ ইঞ্জিনিয়ার রাজেশ কুমার সিংহ জানান, নিয়ম অনুযায়ী নবনির্মিত সেতুতে যানচলাচলের অনুমতি দেওয়ার আগে সেতুটির স্বাস্থ্য পরীক্ষা করতে হয়। দেখা হয় সেতুর ভারবহন ক্ষমতা ঠিক কতটা। তারপর পূর্ত দপ্তরের দ্বায়িত্ব প্রাপ্ত ইঞ্জিনিয়াররা ফিটনেস সার্টিফিকেট দিলেই সেতুর উপর দিয়ে যান চলাচলের প্রয়োজনীয় অনুমতি দেওয়া হয়। সেই কারণে আগামী রবিবার থেকে সেই পরীক্ষার কাজ শুরু করা হবে। তাই সাময়িকভাবে সেতুর ওপর দিয়ে যান চলাচল বন্ধ রাখার সিদ্ধান্ত নেওয়া হয়েছে।